Imtella' April 18, 2021 - Aġġornata 18 Ta' April, 2021 8:54pm Intervent f'waqtu minn persuni li nzertaw fl-inħawi ta' Fomm ir-Riħ wassal għas-salvataġġ ta' kelba li spiċċat maqbuda taħt il-blat. F'post fuq Facebook, ingħad li l-kelba kienet ilha jiem maqbuda taħt il-blat u dehret imweġġgħa u mbeżżgħa. Qalu li wara li tawha tiekol u tixrob, ikkuntattjaw lid-Dipartiment għall-Ħarsien tal-Annimali madankollu dawn jidher li ma setgħux jinżlu għaliha. Kien għalhekk li ssejħu l-uffiċjali tal-Protezzjoni Ċivili fejn żewġ uffiċjali niżlu għall-kelba u salvawha. Il-persuni li sabu l-kelba esprimew l-apprezzament tagħhom fuq il-midja soċjali għall-intervent li sar biex ġiet salvata l-kelba.